**Kørsel med ATV omkring Hald Ege**

Jeg er blevet bekendt med, at der er ved at udvikle sig en ATV bane på Naturstyrelsens græsmark mellem egeskoven/Hald Ege Skole og Herningvej.

Der køres både på den pågældende mark og i egeskoven. Efter det jeg har fået at vide, er der tale om 4 ATV´er, der som oftest følges ad.

Senest har de pågældende 4 ATV-kørere d. 5/1-15 været i diskussion med en lokal beboer i Hald Ege, hvor de uberettiget hævdede, at de gerne måtte køre med ATV i skoven.

Jeg er hidtil gået ud fra, at der var tale om lokale beboere i Hald Ege, og har derfor haft et indlæg tilsvarende dette i det elektroniske nyhedsbrev.

Noget tyder imidlertid på, at de pågældende måske i stedet har hjemme i Birgittelyst eller omegn.

Derfor dette indlæg på Birgittelysts hjemmeside.

Færdsel med motoriserede køretøjer på Naturstyrelsens areal er forbudt, hvis man ikke har særlig tilladelse. Det gælder også ATV´er og motocrossmotorcykler. Typisk vil der ikke blive givet tilladelse til at køre med den slags køretøjer.

Hvis man vil køre på ATV på egen grund, står det en frit for. Kan man lave en aftale med en landmand eller en anden grundejer om ATV-kørsel på den pågældendes areal, er man også på lovlig grund.

Kørsel med ATV på Naturstyrelsens arealer er derimod som sagt ikke tilladt. Jeg vil derfor opfordre til, at kørslen med ATV ophører, så vi ikke bliver nødt til at udstede bødeforlæg.

Med venlig hilsen

Steen Bonne Rasmussen

Skovfoged

sbr@nst.dk